ศูนย์วิจัย EIC คาดโอมิครอน กระทบศก.ไทยลดเหลือ 3.2%
ศูนย์วิจัย EIC คาดโอมิครอน กระทบศก.ไทยลดเหลือ 3.2% ทั้งท่องเที่ยว การส่งออก ลดลงกว่าเดิมที่คาดไว้หมด
16 ม.ค. 2565

ศูนย์วิจัย EIC ธนาคารไทยพาณิชย์ ประเมินว่า การแพร่ระบาดของโควิด-19 โอมิครอน เพิ่มความเสี่ยงด้านต่ำให้กับการฟื้นตัวของเศรษฐกิจโลก สำหรับผลกระทบต่อเศรษฐกิจไทย คาดว่าจะส่งผลกระทบต่อการฟื้นตัวของเศรษฐกิจไทยในช่วงไตรมาส 1 ของปีนี้ โดยคาดว่าจะกระทบผ่านภาคการท่องเที่ยวภาคการส่งออก และการชะลอตัวของกิจกรรมทางเศรษฐกิจเป็นหลักโดย EIC ปรับลดประมาณการนักท่องเที่ยวต่างชาติในปี 2565 ลงเหลือ 5.9 ล้านคน (จาก 7.7 ล้านคน) และปรับลดการขยายตัวมูลค่าการส่งออกไทยในปี 2565 ลงเหลือ 3.4% (จาก 4.7%) ทำให้คาดว่าเศรษฐกิจไทยในปี 2022 จะขยายตัวเพียง 3.2% จากที่เคยคาดการณ์ไว้ก่อนหน้านี้ที่ 3.4% อย่างไรก็ดี ความไม่แน่นอนของสถานการณ์การแพร่ระบาดระลอกใหม่ยังมีอยู่สูง โดยปัจจัยที่ต้องจับตามองอันจะส่งผลกระทบต่อเศรษฐกิจ ได้แก่1) ระดับการระบาดและความรุนแรงของไวรัสสายพันธุ์ Omicron2) การดำเนินมาตรการของรัฐเพื่อควบคุมการแพร่ระบาด สำหรับผลกระทบต่ออัตราเงินเฟ้อไทยจะมีอยู่อย่างจำกัด เนื่องจากอุปสงค์ในประเทศที่อ่อนแอทำให้ผู้ผลิตยังไม่สามารถส่งผ่านต้นทุนที่สูงขึ้นไปยังผู้บริโภคได้มากนัก